ริเวอร์ซิตีเกิลส์

***ริเวอร์ซิตีเกิลส์*** () เป็นวิดีโอเกมแนวบีตเอ็มอัป ค.ศ. 2019 ที่พัฒนาโดยบริษัทเวย์ฟอร์เวิร์ดและเผยแพร่โดยบริษัทอาร์กซิสเตมเวิกส์ เกมนี้เป็นภาคแยกจากแฟรนไชส์*[[คุนิโอะ-คุง]]* ซึ่งมีตัวละครนำคือมิซาโกะและเคียวโกะ (ปรากฏตัวครั้งแรกใน*[[นินเท็นโดเวิลด์คัพ|เน็กเก็ตสึไฮสกูลดอดจ์บอลคลับ: ซอกเกอร์]]* และ*[[ริเวอร์ซิตีเกิลส์ซีโร|คุนิโอะ-ทาจิโนะบันกะ]]* ตามลำดับ) โดยต้องต่อสู้ฝ่าฟันศัตรูและอุปสรรคต่าง ๆ เพื่อช่วยเหลือแฟนหนุ่มที่ถูกจับตัวไป ซึ่งก็คือตัวเอกของซีรีส์อย่างคุนิโอะและริกิ เกมดังกล่าววางจำหน่ายสำหรับนินเท็นโด สวิตช์, เพลย์สเตชัน 4, วินโดวส์ และเอกซ์บอกซ์วันในเดือนกันยายน ค.ศ. 2019 ตลอดจนสำหรับแอมะซอนลูนาในเดือนตุลาคม ค.ศ. 2020 ส่วนเวอร์ชันเพลย์สเตชัน 5 ได้รับการเปิดตัวเมื่อวันที่ 18 มกราคม ค.ศ. 2022

ทั้งนี้ เกม*ชินเน็กเก็ตสึโคฮะ: คุนิโอะ-ทาจิโนะบันกะ* (ค.ศ. 1994) ซึ่งมิซาโกะและเคียวโกะเคยปรากฏตัวมาก่อน ได้รับการแปลเป็นภาษาท้องถิ่นโดยบริษัทเวย์ฟอร์เวิร์ดในฐานะภาคก่อนด้วยชื่อ*[[ริเวอร์ซิตีเกิลส์ซีโร]]* ได้วางจำหน่ายสำหรับนินเท็นโด สวิตช์ ในวันที่ 14 กุมภาพันธ์ ค.ศ. 2022 และวันที่ 21 กันยายนทางแพลตฟอร์มอื่น ๆ ส่วนภาคต่อที่มีชื่อว่า*[[ริเวอร์ซิตีเกิลส์ 2]]* ได้รับการวางจำหน่ายโดยบริษัทเวย์ฟอร์เวิร์ดและอาร์กซิสเตมเวิกส์ในปีเดียวกันเมื่อเดือนธันวาคมสำหรับประเทศญี่ปุ่น, เอเชีย และสหรัฐ

## รูปแบบการเล่น
*ริเวอร์ซิตีเกิลส์*เป็นเกมบีตเอ็มอัปแนววิวาท ผู้เล่นสามารถเลือกได้ระหว่างเคียวโกะหรือมิซาโกะ ซึ่งมีลักษณะการเล่นที่คล้ายกันแต่มีการเคลื่อนไหวและแอนิเมชันที่มีลักษณะเฉพาะ โดยผู้เล่นสองคนสามารถเล่นโหมดร่วมมือเฉพาะแห่งได้ทั้งคู่ ส่วนศัตรูและบอสจำนวนมากจะออกมาขัดขวางตัวละครของผู้เล่นที่เลือกไว้ ซึ่งผู้เล่นจะเดินหน้าไปในหกแอเรียในลักษณะตามทางยาวคล้ายกับเกม*[[โชไดเน็กเก็ตสึโคฮะคุนิโอะ-คุง]]* และ*ชิงเน็กเก็ตสึโคฮะ: คุนิโอะ-ทาจิโนะบันกะ*

เช่นเดียวกับเกม*[[ดาวน์ทาวน์เน็กเก็ตสึโมโนกาตาริ]]* ผู้เล่นมีอิสระที่จะกลับไปยังแอเรียก่อนหน้า แต่พวกเขาต้องทำภารกิจการต่อสู้และวัตถุประสงค์บางอย่างให้สำเร็จเพื่อไปยังสถานที่ใหม่ในแอเรียปัจจุบันของพวกเขา นอกจากนั้น ในหลายแอเรียที่การต่อสู้เริ่มขึ้นเป็นครั้งแรก จะมีโซ่และแม่กุญแจล้อมรอบขอบหน้าจอ เมื่อถึงจุดนี้ ผู้เล่นจะไม่สามารถออกจากแอเรียดังกล่าวได้จนกว่าจะกำจัดศัตรูทั้งหมด ซึ่งเกมนี้มีบอสทั้งหมดหกตัว หากต้องการไปยังแอเรียถัดไป ผู้เล่นจะต้องกำจัดบอสของแอเรียปัจจุบันให้ได้

บรรดาศัตรูที่ถูกกำจัดจะทำเงินตกไว้ให้ผู้เล่นเก็บ เช่นเดียวกับในเกม*ดาวน์ทาวน์เน็กเก็ตสึโมโนกาตาริ* โดยเงินสามารถนำมาใช้ในร้านค้าต่าง ๆ เพื่อซื้อไอเทม, อาหาร และอุปกรณ์เพื่อเพิ่มค่าสถิติ รวมถึงเงินยังสามารถใช้ซื้อท่าต่อสู้ใหม่ ๆ จากโดโจเพื่อเสริมชุดพื้นฐานเริ่มต้นได้ ความสามารถทั้งหมดนั้นทำได้ง่ายเพียงแค่กดปุ่มทิศทางพร้อมปุ่มการกระทำกับ ส่วนความซับซ้อนสำหรับผู้เล่นขั้นสูงนั้นอยู่ที่การเชื่อมโยงการเคลื่อนไหวง่าย ๆ เข้าด้วยกันเป็นคอมโบยาว ตัวละครของผู้เล่นยังได้รับค่าประสบการณ์และเลเวลอัปจากการกำจัดศัตรู เช่นเดียวกับในเกม*ดาวน์ทาวน์เน็กเก็ตสึโมโนกาตาริอันเดอร์กราวด์* ส่วนการทำภารกิจให้สำเร็จจะทำให้ทั้งสองตัวละครได้รับประสบการณ์และเงินรางวัล ซึ่งช่วยให้ตัวละครที่ผู้เล่นไม่ได้ใช้ในเกมโหมดผู้เล่นเดี่ยวไม่ตามหลังในเรื่องเลเวลหรือเงิน เมื่อสามารถกำจัดบอสในเกมได้ พวกศัตรูก็จะแข็งแกร่งขึ้น และเมื่อกำจัดชนะศัตรูตัวสุดท้ายในพื้นที่แล้ว พวกเขาอาจจะยอมแพ้ ซึ่งผู้เล่นสามารถเลือกที่จะกำจัดศัตรูตามปกติหรือจะเกณฑ์พวกเขาเข้าเป็นสมาชิกใหม่ โดยสามารถเรียกศัตรูที่เกณฑ์มาช่วยผู้เล่นได้ ถึงแม้ว่าจะเก็บศัตรูที่เกณฑ์มาได้ครั้งละหนึ่งคนเท่านั้น นอกจากนี้ ผู้เล่นสามารถหยิบวัตถุต่าง ๆ ในระหว่างเกมและนำมาใช้เป็นอาวุธชั่วคราว แต่สิ่งของเหล่านั้นจะหลุดหากใช้ซ้ำหลายครั้ง

หากผู้เล่นสูญเสียพลังชีวิตทั้งหมดและพ่ายแพ้ (หรือตัวละครทั้งสองพ่ายแพ้ในโหมดหลายผู้เล่น) ผู้เล่นจะต้องเริ่มห้องปัจจุบันใหม่และสูญเสียเงินสดในมือบางส่วน แต่พลังชีวิตของพวกเขาจะได้รับการฟื้นฟูเต็มจำนวน รวมถึงในโหมดหลายผู้เล่น หากมีเพียงตัวละครตัวหนึ่งที่หมดสติ ผู้เล่นอีกคนก็สามารถชุบชีวิตตัวละครนั้นขึ้นมาได้ โดยการยืนอยู่เหนือร่างที่ล้มลงและเตะวิญญาณของตัวละครที่กำลังหมดสติกลับเข้าไปที่ร่างนั้นซ้ำ ๆ โดยทูตสวรรค์ที่ออกจากร่างของตัวละครดังกล่าวทำหน้าที่เป็นตัวจับเวลาเพื่อให้ผู้เล่นอีกคนสามารถฟื้นคืนชีพได้โดยเร็วที่สุด

เมื่อเปิดตัวแล้ว ตัวละครโกไดของเกม*คุนิโอะ-คุง* จะเสนอภารกิจเสริมต่าง ๆ จำนวนมากให้แก่ผู้เล่น นอกจากนี้ ยังมีตัวละครที่ผู้เล่นไม่ได้ควบคุมต่าง ๆ จำนวนมากที่ผู้เล่นสามารถโต้ตอบด้วยได้ รวมถึงหลังจากเล่นเกมจบหนึ่งรอบ ผู้เล่นจะปลดล็อกคุนิโอะและริกิในฐานะตัวละครที่เล่นได้

## โครงเรื่อง
มิซาโกะ (ให้เสียงโดยเคย์ลี มิลส์) ถูกกักกันอยู่ที่ริเวอร์ซิตีไฮ พร้อมด้วยเคียวโกะเพื่อนสนิทของเธอ (ให้เสียงโดยคิรา บักแลนด์) แล้วเคียวโกะก็ได้รับข้อความเตือนบนโทรศัพท์ของเธอ ซึ่งเป็นรูปภาพของคุนิโอะ (ให้เสียงโดยเกรก ชุน) และริกิ (ให้เสียงโดยถัง ไข่จี๋) สองพระเอกแห่งริเวอร์ซิตีไฮและแฟนหนุ่มของพวกเธอ ที่ดูเหมือนว่าจะถูกจับตัวไป เคียวโกะและมิซาโกะจึงตัดสินใจลงมือช่วยเหลือแฟนหนุ่มของพวกเธอ ทั้งคู่ออกอาละวาดไปทั่วเมือง โดยโจมตีบุคคลต้องสงสัยทุกคนที่พบขณะที่กำลังค้นหาคำตอบ

## การพัฒนา
thumb|400px|right|รูปแบบการเล่นโหมดผู้เล่นเดี่ยวของ''ริเวอร์ซิตีเกิลส์''ในบทบาทมิซาโกะ ซึ่งมีศัตรูทั้งสี่กำลังโจมตีอยู่ภายในห้างสรรพสินค้า

เกม*ริเวอร์ซิตีเกิลส์*เป็นความร่วมมือครั้งแรกระหว่างบริษัทอาร์กซิสเตมเวิกส์กับเวย์ฟอร์เวิร์ด และถือเป็นครั้งที่สองที่เวย์ฟอร์เวิร์ดทำงานในทรัพย์สินทางปัญญาที่เคยเป็นของเทคนอสเจแปนคอร์ป โดยก่อนหน้านี้ได้เคยทำงานกับเกม*[[ดับเบิลดรากอนนีออน]]* ซึ่งเกมนี้อยู่ในระหว่างการพัฒนาเกือบสามปี แต่เพิ่งได้รับการประกาศเมื่อเดือนเมษายน ค.ศ. 2019

เกม*ริเวอร์ซิตีเกิลส์*กำกับโดยอดัม เทียร์นีย์ และแบนนอน รูดิส ซึ่งคนหลังเคยร่วมงานในเกม*[[ริเวอร์ซิตีแรนซัม: อันเดอร์กราวด์]]* มาก่อน ส่วนเทียร์นีย์เข้าหารูดิสโดยมีแนวคิดที่จะร่วมกำกับเกมภาคใหม่ในซีรีส์*[[คุนิโอะ-คุง]]* และพาเกมไปในทิศทาง "ที่โง่เง่าและเพี้ยน" ใหม่ ครั้นเมื่อรูดิสเห็นสิ่งที่เทียร์นีย์ทำ เขาก็ตกลงที่จะทำงานเกี่ยวกับเกมนี้ เป้าหมายคือการสร้างเกม*[[ดาวน์ทาวน์เน็กเก็ตสึโมโนกาตาริ]]*ในรูปแบบของ*[[ชานเต]]* (ซีรีส์เรือธงของบริษทัเวย์ฟอร์เวิร์ด) ให้มีการแสดงออกและการนำเสนอที่กว้างใหญ่มากกว่าเกมก่อนหน้าในแฟรนไชส์*คุนิโอะ-คุง* ส่วนเป้าหมายของเกมนี้คือการแสดงให้เห็นถึงรูปแบบ โดยตัวละครแต่ละตัวจะมีการเคลื่อนไหวที่เป็นเอกลักษณ์เฉพาะตัวเพื่อเสริมบุคลิกลักษณะของพวกเขา ซึ่งในฐานะผู้ช่วยผู้กำกับ รูดิสพยายามทำให้กลไกการต่อสู้ของเกมใกล้เคียงกับเกมต่อสู้ของบริษัทอาร์กซิสเตมเวิกส์มากที่สุดเท่าที่จะเป็นไปได้ โดยลดการควบคุมการเล่นและอินพุตให้เหลือน้อยที่สุดเพื่อให้เกมมีความคล้ายคลึงกับเกม*[[ซูเปอร์สแมชบราเธอส์]]* หรือ*[[ดราก้อนบอลไฟเตอส์]]*มากขึ้น รวมถึงรูดิสได้ทำงานร่วมกับเคย์ ยู  หัวหน้าทีมแอนิเมเตอร์ของเกมดังกล่าวเพื่อตัดสินใจว่าการโจมตีแต่ละครั้งควรมีลักษณะอย่างไร เกมนี้ได้รับการออกแบบโดยใช้ศิลปะแบบพิกเซลเพื่อเชื่อมโยงกับเกมก่อนหน้าในแฟรนไชส์ดังกล่าว รูดิสและเทียร์นีย์เน้นไปที่บรรยากาศด้วยสถานที่ที่ให้ความรู้สึก "ดื่มด่ำอย่างสมบูรณ์" เพื่อให้ผู้เล่นสามารถมุ่งความสนใจไปที่เรื่องราวได้

## หมายเหตุ

## อ้างอิง

## แหล่งข้อมูลอื่น
* 
* Arc System Works page: Japanese, Korean, China, Taiwan
* H2 Interactive Co., Ltd. page
* Limited Run Games page
* Amazon Luna page

หมวดหมู่:วิดีโอเกมที่ออกวางจำหน่ายในปี พ.ศ. 2562
หมวดหมู่:วิดีโอเกมแบบร่วมมือกัน
หมวดหมู่:เกมคุนิโอะ
หมวดหมู่:เกมสำหรับนินเท็นโดสวิตช์
หมวดหมู่:เกมสำหรับเพลย์สเตชัน 4
หมวดหมู่:เกมสำหรับเพลย์สเตชัน 5
หมวดหมู่:วิดีโอเกมที่พัฒนาขึ้นในประเทศญี่ปุ่น
หมวดหมู่:วิดีโอเกมที่พัฒนาขึ้นในสหรัฐ
หมวดหมู่:วิดีโอเกมที่มีตัวละครเอกหญิง
หมวดหมู่:เกมสำหรับวินโดวส์
หมวดหมู่:เกมสำหรับเอกซ์บอกซ์วัน
หมวดหมู่:เกมสำหรับแอนดรอยด์
หมวดหมู่:เกมสำหรับไอโอเอส